section_heading: Uprava
paragraph_text: Nakon što je 1806. godine Napoleonova vojska zaposjela Dalmaciju, ubrzo je uspostavljena i francuska vlada na čelu s generalnim providurom Vickom Dandolom kao civilnim upraviteljem te generalom Augusteom Marmontom kao vojnim zapovjednikom pokrajine. Dalmacija je administrativno bila priključena Talijanskom Kraljevstvu, s glavnim centrom u Milanu. Tako je ostalo sve do 14. listopada 1809., kada je mirom u Schönbrunnu stvorena nova državna tvorevina pod imenom Ilirske pokrajine. Od tada su pokrajine ili kneževine koje su ulazile u sastav Ilirskih pokrajina postale direktno podređene Francuskoj. Dalmacija je teritorijalno podijeljena na okružja kao najveća teritorijalna tijela unutar kojih se nalazilo nekoliko kotara; unutar kotara su općine, a unutar općina sela. Prema takvoj podjeli Dalmacija je podijeljena na četiri okružja: zadarsko, šibensko, splitsko i makarsko. Dalmacija je upravno uređena na takav način da je na čelu pokrajine odnosno, pokrajinske vlade (providurije) tada stajao generalni providur s glavnom upravom. Na čelnom mjestu okružja, u njegovu glavnom sjedištu, namješten je povjerenik (delegato), a na čelu svakog kotara namješten je jedan podpovjerenik (Vice-delegato). Najniže teritorijalno-administrativno tijelo je općina, gdje se postavlja načelnik općine (sindaco), a na čelu seoskih općina je seoski poglavar, tzv. kapetan starješina (capitani-anziani).<ref>Tado Oršolić, Teritorijalne snage za francuske uprave u Dalmaciji (1806. - 1809.), Izvorni znanstvrni rad, Zadar, 2002. Općina Drniš, u koju su spadali Umljanovići, pripadala je Pokrajini Dalmaciji, Zadarskom okrugu te Kninskom kotaru.